अधिकारियों के कहना है कि एक मॉडल को टॉपलेस दिखाकर फैशन टीवी ने केबल टेलीविज़न नेटवर्क के नियम का उल्लंघन किया है.भारत के सूचना और प्रसारण मंत्रालय ने एक बयान जारी करके कहा है कि पिछले साल सितंबर में चैनल ने एक शो में ‘महिला मॉडलों के ऊपरी हिस्से को बिना वस्त्र के दिखाया जो कि शालीनता और सुरुचि का उल्लंघन था’.शुक्रवार को स्थानीय समय के मुताबिक शाम सात बजे से ये प्रतिबंध लागू कर दिया गया है.मंत्रालय के बयान में कहा गया है, “फैशन टीवी पर दिखाए गए दृश्य अश्लील, अपमानजनक, और बच्चों के देखने योग्य नहीं थे और न ही वे सार्वजनिक प्रदर्शन के क़ाबिल पाए गए.”इससे पहले भी सन 2007 में फैशन टीवी को दो महीने के लिए प्रतिबंधित किया गया था. उस समय ‘मिडनाइट हॉट शो’ के दौरान महिला मॉडलों को नाम मात्र के कपड़े पहने दिखाया गया था.लेकिन उसके एक महीने बाद ये प्रतिबंध उस समय हटा लिया गया था जब फैशन टीवी ने माफी मांगी और भविष्य में इस तरह के प्रसारण न करने का वचन दिया था.केबल टेलीविज़न नेटवर्क के नियम क़ानूनों के मुताबिक़ महिलाओं को अश्लील रूप में दिखाना वर्जित है.